Spillkamerat (26) diskuterte fotball med Breivik
Den 26 år gamle WoW-spilleren husker godt at han rekrutterte massemorderen til guildet «Unit» 23. januar 2007. 26-åringen var på den tiden leder for guildet og spilte WoW 16 timer i gjennomsnitt hver dag. - Jeg husker ham første gang. Han virket rolig og beskjeden, men også intelligent og kunnskapsrik. Etter hvert som han fikk mer selvtillit, fremsto han bedre sosialt. Han hadde mange venner i spillet og var over gjennomsnittet sosial, forklarte spillkameraten i retten.26-åringen fortalte videre at han spilte sammen med Breivik frem til 11. september 2007 og at de to diskuterte matematikk og fotball. - Han var en av få som jeg kunne ha en matematisk diskusjon med, og vi snakket om fotball. Han var Lyn-supporter, mens jeg var VIF-supporter - men vi diskuterte aldri politikk, forklarte 26-åringen. Ifølge spillkameraten, var massemorderen flink til å motivere andre spillere i vanskelige tider, og han var genuint glad på andres vegne når de lyktes i rollespillet. - Han fikk et større ansvar, og han var pliktoppfyllende og respekterte autoriteter. Han fikk også selv autoritet, forklarte 26-åringen. Spillkamerat: Breivik hadde flere venner Under forklaringen kom det også frem at Breivik sosialiserte seg blant annet på et diskusjonsforum som var knyttet til rollespillet. - Jeg husker et forum. Han ønsket å spille «Age of Conan», og det var flere som ville spille med ham og ba om adressen hans. Breivik var venn med flere av dem, forklarte spillkameraten.- Det var en sosial arena som alt annet. Man tar bort fordommer, og det er uten psykiske og fysiske hindringer. Det blir som en familie etter hvert når man bruker så mye tid, svarte 26-åringen. På spørsmål fra aktoren om Breivik noen gang fortalte ham noe, svarte spillkameraten at han hadde kjent igjen et bilde av massemorderen etter terrorangrepene, at han bodde på Skøyen og at han var LYN-supporter. 26-åringen forklarte også at han aldri hørte snakk om noen bok i samtalene med Breivik. - Når folk ble gretne og slitne, pushet han andre og sa: Nå gjør du dette her, så går vi og legger oss, forklarte spillkameraten.Ifølge 26-åringen, var det flere av spillerne som var temperamentsfulle, men ikke Breivik. - Han håndterte spillet veldig bra og var en av de beste offiserene jeg har hatt. Han gjorde det han skulle og ikke noe mer. Han var også flink til å rapportere, forklarte spillkameraten. Aktor Inga Bejer Engh stilte spørsmål om det 26 år gammel vitne noen gang har møtt de han har spilt sammen med. - Jeg har ikke møtt andre. det er en annen verden, og det er greit å holde dem separat fra hverandre. Det er personer der som kan ha vanskelige tider hjemme, og da er det greit å ha den virtuelle verdenen og stenge seg inne i, svarte han.
I vel ni måneder spilte 26-åringen rollespillet World of Warcraft (WoW) med Anders Behring Breivik. Underveis diskuterte de fotball og matematikk.